Ramaphosa sê hy maak stem dik toe Zuma vir Gordhan afdankPres. Cyril Ramaphosa by die gemeenskapsvergadering in Johannesburg. (Foto: Getrude Makhafola/ANA) Pres. Cyril Ramaphosa het Donderdagaand by ŉ vergadering in Sandton, Johannesburg, gesê oudpres. Jacob Zuma se destydse afdanking van Pravin Gordhan as minister van finansies het sy eie goeie oordeel beproef. Ramaphosa het gesê hoewel die kabinet as ŉ eenheid saamwerk en besluite deur eenstemmigheid geneem word, moes hy twee keer dink nadat Zuma vir Pravin in die pad gesteek het. Zuma het dié besluit gegrond op ŉ sogenaamde intelligensieverslag wat vals was. “Gordhan is aangestel nadat Nhlanhla Nene afgedank en deur Des van Rooyen vervang is. Gordhan het fantastiese werk gedoen. Hy is van sy amp onthef weens ŉ intelligensieverslag wat, volgens my, nie veel werd was nie,” het Ramaphosa in Sandton gesê. “Ekself was bekommerd toe die een of ander intelligensieverslag jare gelede aan die lig gekom het wat beweer het ek wil vir [oudpres. Thabo] Mbeki uit die kussings lig.” Ramaphosa sê hy het besluit om uit die gelid te tree en het Gordhan se afdanking gekritiseer. “Dit het gegaan oor of ek gaan stilbly oor iets wat ek geglo het wel verkeerd is. Ek het my president teengegaan en uitgepraat. Dit was ŉ moeilike besluit, want deur dit te doen kon ek afgedank word. Gelukkig is ek nie afgedank nie,” het Ramaphosa gesê. Gordhan is deesdae die minister van openbare ondernemings. Zuma het hom in 2017 saam met sy adjunk, Mcebisi Jonas, die trekpas gegee. Malusi Gigaba het Gordhan destyds vervang.